Diari Oficial de la Generalitat Valenciana


Sumari del DOGV 7816, del 28-06-2016 (2016/4865)

RESOLUCIÓ de 23 de juny de 2016, del director general de Relacions amb les Corts, per la qual es disposa la publicació del conveni marc entre la Universitat d'Alacant i Ciutat de les Arts i les Ciències, SA, per al foment de la docència, la investigació i la cultura en general.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7816

Data del DOGV
:   28-06-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4865


Data del document
:   23-06-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 23 de juny de 2016, del director general de Relacions amb les Corts, per la qual es disposa la publicació del conveni marc entre la Universitat d'Alacant i Ciutat de les Arts i les Ciències, SA, per al foment de la docència, la investigació i la cultura en general. [2016/4865]  
La Universitat d'Alacant i Ciutat de les Arts i les Ciències, SA, han subscrit, prèvia tramitació reglamentària, el dia 27 de maig de 2016, un conveni marc per al foment de la docència, la investigació i la cultura en general.  
En compliment del que establix l'article 20 del Decret 176/2014, de 10 d'octubre, del Consell, procedeix la publicació en el Diari Oficial de la Comunitat Valenciana del conveni esmentat, que ha quedat inscrit en el Registre de Convenis de la Generalitat amb el número 394/2016 i que figura com a annex d'aquesta resolució.  
  
València, 23 de juny de 2016.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Universitat d'Alacant i la Ciutat de les Arts i les Ciències, SA, per al foment de la docència, la investigació i la cultura en general  
  
Alacant, 27 de maig de 2016  
  
Compareixen  
Per una part, Manuel Palomar Sanz, rector de la Universitat d'Alacant, CIF Z3297952-M (d'ara en avant «Universitat»), que actua en nom seu i representació d'aquesta en virtut de les atribucions que li confereixen els estatuts de la Universitat, aprovats pel Decret 25/2012, de 3 de febrer, del Consell de la Generalitat Valenciana.  
Per l'altra part, Enrique Vidal Pérez, que actua en nom i representació de la Ciutat de les Arts i de les Ciències, SA, (d'ara en avant CACSA), en la seua qualitat de director general, segons consta en l'escriptura atorgada a favor seu el 2 d'octubre de 2015 davant del notari de València Juan Bover Belenguer, número 1910 del seu protocol; entitat domiciliada a València a l'avinguda del Professor López Piñero (Historiador de la Medicina), número 7, i amb el NIF J73866587.  
Els compareixents es reconeixen la capacitat legal suficient per a formalitzar el present conveni marc de col·laboració, i a aquest efecte  
  
Exposen  
1. Que ambdós organismes tenen objectius i interessos comuns en els camps acadèmic, científic i cultural.  
2. Que CACSA, constituïda per mitjà del Decret 225/1991, de 9 de desembre, del Consell, és l'empresa encarregada de la promoció, l'organització i la gestió de totes les activitats que requereix la preparació, la construcció i la posada en funcionament del projecte Ciutat de les Arts i les Ciències, així com de la promoció, l'organització i la gestió de l'explotació de les activitats i serveis que es despleguen als immobles i instal·lacions que la integren. El projecte gestionat per CACSA pretén cobrir les necessitats d'infraestructura, cultura, educació, formació i oci que puguen donar-se a la Comunitat Valenciana.  
3. Que les universitats són institucions cridades, quant a essència, finalitat i objectius, a establir els canals de comunicació que permeten l'intercanvi del coneixement científic i cultural, i que entre els objectius del sistema universitari es troba impulsar la productivitat científica, la transferència de coneixement, el desenvolupament tecnològic i la innovació en totes les branques del saber i la col·laboració amb universitats i centres d'investigació.  
4. Que tant CACSA com la Universitat estan d'acord a establir una col·laboració en els camps d'interés comú, estretir les seues relacions i unir esforços, i consideren convenient augmentar la seua vinculació acadèmica, científica i tècnica, establint els instruments adequats.  
  
Atés allò que s'acaba d'exposar, les parts formalitzen el present conveni marc de col·laboració (d'ara en avant, el «conveni marc») segons les següents  
Clàusules  
  
Primera. Objecte del conveni  
L'objecte del present conveni marc és regular la col·laboració entre la Ciutat de les Arts i les Ciències, SA, i la Universitat d'Alacant per al foment i l'intercanvi d'experiències en els camps de la docència, la investigació i la cultura en general, dins d'aquelles àrees en les quals ambdós tinguen interés manifest.  
  
Segona. Compromisos de les parts  
L'abast de la cooperació entre les parts s'estendrà principalment a les activitats següents:  
a) Col·laboració per a l'elaboració i l'execució conjunta de projectes en matèries d'interés comú, afavorint la participació en projectes i programes d'investigació i desenvolupament.  
b) Intercanvi d'informació i assessorament recíproc en la gestió i l'execució de projectes en àrees d'interés mutu, incloent-hi la cooperació en programes de formació del personal investigador i tècnic, l'intercanvi de personal i l'assessorament mutu en qüestions relacionades amb l'activitat.  
c) Els béns, els treballs i els drets (per exemple, de propietat intel·lectual) aportats per una part en un projecte comú seran sempre de la seua propietat. La propietat de béns immobles o equips adquirits o construïts en el marc d'un projecte comú es determinarà, en cada cas, en un altre conveni específic.  
d) Qualssevol altres activitats que les parts consideren d'interés comú dins de les seues competències respectives i del marc de col·laboració que constitueix aquest conveni marc.  
  
Tercera. Execució del conveni marc  
El present conveni marc representa una declaració d'intencions de les parts per a impulsar i realitzar les activitats abans mencionades, sense que això implique compromisos de caràcter econòmic per a cap de les parts.  
No obstant això, quan es realitzen actuacions concretes derivades de les contingudes en aquest conveni marc, i que impliquen, o no, compromisos de caràcter econòmic, es formalitzaran necessàriament per mitjà de convenis específics de col·laboració (d'ara en avant, els «convenis específics»), en què s'indicarà, entre altres continguts, la definició de l'objecte que es perseguix, les obligacions i els drets de cada part, el cost econòmic, si és el cas, els mitjans materials i humans que requerisca l'actuació, i, així mateix, en les seues clàusules s'inclouran aspectes relacionats amb la confidencialitat de la informació i dels resultats i amb la propietat intel·lectual i industrial i l'explotació dels resultats.  
  
Quarta. Difusió de la col·laboració  
Les entitats firmants es comprometen a destacar la seua col·laboració mútua en tots els mitjans que s'utilitzen, respectant en tot cas les directrius d'imatge externa indicades per ambdós parts, així com els logotips, les marques i la resta d'elements distintius de cada part.  
Qualsevol forma de col·laboració conjunta realitzada en el marc del present conveni marc haurà de de reconéixer i fer constar la participació de les parts.  
Addicionalment, es comprometen a donar la màxima difusió possible de les activitats a través dels seus canals habituals, i en especial a través d'internet o altres suports electrònics i la utilització d'enllaços en les pàgines d'ambdós entitats.  
  
Cinquena. Comissió de seguiment  
Es crearà, si és necessari, una comissió de seguiment de caràcter paritari, formada per un màxim de dos representants de cada una de les parts.  
Aquesta comissió tindrà entre les seues funcions canalitzar i supervisar les activitats que es realitzen fruit d'aquest conveni marc, vetlar pel bon desenvolupament del conveni i resoldre els dubtes i les controvèrsies que puguen sorgir a l'hora d'aplicar-lo i interpretar-lo.  
Per a allò que no es preveu en aquest conveni marc, la comissió de seguiment es regirà pel que s'estableix per als òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
A la comissió de seguiment, en el cas que es constituïsca, li correspondran, entre d'altres, les funcions següents:  
- Proposar possibilitats de col·laboració en temes d'interés comú.  
  
- Preparar altres convenis de col·laboració o programes d'execució del present conveni, sobre matèries seleccionades, dins de les modalitats de col·laboració establides en la clàusula segona.  
- Fer el seguiment dels convenis específics que se subscriguen, així com aclarir i decidir tots els dubtes que es puguen plantejar a l'hora d'aplicar-los i interpretar-los.  
De les actes que estenga la comissió de seguiment es remetrà una còpia a la Secretaria Autonòmica de l'Agència Valenciana de Turisme.  
  
Sisena. Vigència del conveni marc  
6.1. El present conveni marc entrarà en vigor el dia de la firma, i tindrà una vigència de dos anys, prorrogables automàticament pels mateixos períodes bianuals successius si les parts no mostren interés a extingir-lo (i a aquest efecte bastarà que comuniquen per escrit a les altres parts amb dos mes d'antelació la voluntat de concloure aquest conveni marc). No obstant això, qualsevol de les parts podrà, en tot moment, incloent-hi les pròrrogues eventuals, posar fi al conveni formulant una denúncia escrita davant de les altres parts, amb una antelació mínima de dos mesos respecte a la data en què es vulga donar per finalitzat.  
6.2. La conclusió del present conveni marc, siga quina en siga la causa, suposarà, automàticament i sense necessitat de cap formalitat, la finalització dels convenis específics que s'hagen subscrit a la seua empara, excepte quan en el conveni específic s'haja disposat expressament el contrari, cas en què el conveni específic continuarà vigent fins a la completa realització del seu objecte.  
  
  
Setena. Causes d'extinció  
Seran causes d'extinció del present conveni marc les següents:  
- L'acord exprés i escrit de les parts.  
- La impossibilitat sobrevinguda del compliment de les activitats descrites.  
- La resolució, instada per una de les parts arran de l'incompliment de l'altra.  
- La denúncia formulada en els termes que preveu la clàusula sisena.  
En cas de resolució anticipada del conveni marc, les parts quedaran obligades al compliment dels seus respectius compromisos fins a la data en què es produïsca.  
  
Huitena. Naturalesa jurídica  
El present conveni marc té naturalesa administrativa i, d'acord amb el que disposa l'article 4.1.c de la Llei 30/2007, de 30 d'octubre, de Contractes del Sector Públic, queda fora de la regulació de la dita llei, els principis de la qual s'aplicaran, no obstant això, en la resolució dels dubtes o llacunes que puguen presentar-se.  
  
Novena. Resolució de controvèrsies  
Les qüestions litigioses a què puguen donar lloc la interpretació, la modificació, els efectes o la resolució del present conveni marc hauran de resoldre's de mutu acord, o, si és el cas, per mitjà de la comissió de seguiment prevista en el conveni. Si no fóra possible aconseguir l'acord, aquestes seran sotmeses a la jurisdicció contenciosa administrativa.  
  
  
Deu. Recursos humans  
En relació amb el personal d'ambdós institucions que participe en aquestes actuacions, en cap cas es derivarà cap vincle jurídic ni relació laboral ni estatutària amb l'altra part, ni més compromisos que els estipulats en el present conveni marc.  
  
I, com a prova de conformitat, les parts firmen el present conveni marc de col·laboració per duplicat i a un sol efecte, en el lloc i la data assenyalats en l'encapçalament.  
  
Per CACSA: Enrique Vidal Pérez.  
Per la Universitat d'Alacant, p. d. (R 18.05.2016), la secretaria general: Esther Algarra Prats.